**Jozef Ľudovít Holuby** (\* 25. marec 1836, Lubina, okr. Trenčín – † 15. jún 1923, Pezinok) bol slovenský botanik, mykológ a etnograf. Patril k popredným predstaviteľom slovenského národného hnutia.

V roku 1850 skončil trojročné štúdium na gymnáziu v Modre, v štúdiach pokračoval od 1850 do 1856 na evanjelickom lýceu v Bratislave, ďalej študoval na teologickej fakulte vo Viedni a Prahe. Od r. 1856 pôsobil ako vychovávateľ v Bratislave, v rokoch 1860 – 1861 bol evanjelickým kaplánom v Skalici, neskôr farárom, pôsobil aj v Zemianskom Podhradí. Od roku 1909 žil na odpočinku v Pezinku.

V politickom živote sa priamo neangažoval, ale patril k popredným predstaviteľom slov. nár. hnutia. V Zemianskom Podhradí vytvoril ohnisko upevňovania nár. povedomia a hrádzu proti maďarizačnému tlaku. Bol prívržencom čes.-slov. spolupráce a vzájomnosti. Konal drobnú ľudovýchovnú a osvetovú prácu, ktorá bola priekopníckou prácou na kultúrnom a vedeckom poli.

Holuby ako botanik a mykológ
----------------------------

Na bratislavskom lýceu usmernili jeho záujem na botaniku, venoval sa floristike a taxonómii. Bol členom prírodovedno-lekárskeho spolku v Bratislave a vlastným zberom, výmenami a darmi spolupracovníkov si vybudoval tri herbáre. Prvý, najvýznamnejší, mal až 12 000 položiek, predal ho do Budapešti a dnes je v múzeu v Bukurešti. Zbierku machov zakúpilo Sedmohradské múzeum, rovnako aj ostatné herbáre sú v múzeách v Prahe, Bratislave, Szarvasi a Martine. Publikoval okolo 250 botanických článkov v češtine, slovenčine, nemčine a maďarčine.

Pamätná doska s bronzovou bustou na priečelí Holubyho chaty od akademického sochára Stanislava Mikuša z roku 2013.
Okrem botaniky, ktorej zasvätil celý svoj život, sa venoval aj mykologickému výskumu. V neuverejnenom rukopise *Soznam húb okolo*
Zemianskeho Podhradia *opisuje 638 druhov húb nájdených v rokoch 1876 až 1884, vrátane hľuzoviek.*

Na jeho počesť boli pomenované nasledujúce nové taxóny húb (slovenské názvy sú iba orientačné):

### Druhy

* 1903: *Septoria holubyi* Bäumler  –  Septória Holubyho
* 1922: *Polyporus holubyanus* Velen.  –  Ohňovec prisadnutý

### Variety

* 1903: *Encoelia nebulosa* ß holubyana Hazsl.  –  Dutinovka sivastá Holubyho

Holuby ako etnograf
-------------------

Botanika podnietila aj jeho záujem o národopis. V súvislosti s liečivými rastlinami sa začal zaoberať i ľudovým liečiteľstvom a sním spojenými poverami a mágiou. Svoj záujem neskôr rozšíril na hmotnú kultúru – odev, ľudové umenie, ľudová slovesnosť a zvyky. Výskum zameral najmä na Bošácku dolinu. Bol vynikajúcim zberateľom, autorom nákresov ľudového odevu, jeho súčiastok, účesov. Do zberu a spracovania etnografického materiálu sa usiloval vniesť exaktné metódy prírodných vied. Na druhej strane jeho postoj k niektorým ľudovým zvykom a poverám vychádzal z osvietenského moralizátorstva usilujúceho sa ich ako prežitky vykoreniť.

Holuby ako historik
-------------------

Uverejňoval drobné vlastivedné príspevky z okolia svojich pôsobísk, archeologické nálezy, listiny a písomnosti zo zemianskych a archívnych fondov. Spracoval históriu cirkevných zborov, sprísal dejiny trenčianskeho seniorátu (v rukopise). Prispieval do náboženských časopisov, vydal príležitostné kázne.

Dielo
-----

### botanické

* Kvetena Javoriny nad Lubinou, 1871
* Prehľad Jastrabníkov okolia zemiansko-podhradského, 1873
* Flora des Trensciner Comitates, 1888
* Aus der Botanik slowakischer Kinder des Trensciner Komitates in Ungarn, 1896
* ai.

Hrob na pezinskom cintoríne
### národopisné

* Aus der Hexenapotheke des slowakischen Volkes, 1883
* Die Reptilien im Zauberglauben der Slowaken in Nord-Ungarn, 1884
* Povesti a rozprávočky z Bošáckej doliny, 1896
* Obrázky zo Slovenska, 1897
* *Z mojích časov kaplánskych*. Turčiansky Sväty Martin : Jozef Ľudovít Holuby, 1922. Dostupné online
* a i.

### iné

* Krátka história cirkve ev. a. v. zemiansko-podhradskej, 1884
* Letkom z Trenčianska do Prahy, 1897
* a i.

Dielo v elektronickej podobe
----------------------------

* *Stručný nástin dejín starobylej cirkve ev. a. v. žilinskej (Zsolna) : K 300 ročnej pamiatke synody žilinskej r. 1610. d. 28.-30. marca odbývanej*. Budapešť: Výbor základín zpěvníkových, 1910. 43 s. – dostupné v Digitálnej knižnici UKB

Zdroj
-----

* HOLUBY, Jozef Ľudovít. In:  *Slovenský biografický slovník*. Zväzok II E – J. Martin : Matica slovenská, 1987. 599 s.

Autoritné údaje: * abART: 121695
* BnF: 12076343f
* GND: 118977245
* ISNI: 0000000083703596
* LCCN: nr96042192
* NK ČR: jn20000602990
* SNK: 174739
* VIAF: 32796558
* WorldCat: lccn-nr96042192



1. ↑  JANITOR, Anton. Jozef Ľudovít Holuby, 180. výročie narodenia. *Spravodajca Slovenskej mykologickej spoločnosti* (Slovenská mykologická spoločnosť pri SAV), 2016, s. 27. Dostupné online [cit. 2024-01-03]. ISSN 1335-7689.
2. ↑   *Septoria holubyi Bäumler* [online]. Index Fungorum. Dostupné online. (po anglicky)
3. ↑   *Polyporus holubyanus Velen.* [online]. Index Fungorum. Dostupné online. (po anglicky)
4. ↑   *Encoelia nebulosa ß holubyana Hazsl.* [online]. Index Fungorum. Dostupné online. (po anglicky)